বিড়ালসুমারি হয়নি ঠিকই। তবে চিকিৎসক থেকে স্বাস্থ্যকর্মীদের একাংশের হিসাব, আনুমানিক ১০০০ বিড়াল রাজত্ব করছে শহরের সরকারি হাসপাতাল চত্বরগুলিতে। 
যদিও পশুপ্রেমীদের ভয়ে বিড়ালের গলায় ‘ঘণ্টা বাঁধা’র সাহস দেখাচ্ছে না স্বাস্থ্যভবন বা সংশ্লিষ্ট হাসপাতাল কর্তৃপক্ষ। একাধিক মেডিক্যাল কলেজ কর্তৃপক্ষ বিড়ালের নির্বীজকরণ করাবেন বলে স্থির করেছিলেন। কিন্তু মানুষের বন্ধ্যাত্বকরণে খরচ মেরেকেটে হাজার থেকে ২০০০ টাকা হলেও, বিড়াল পিছু জন্মনিয়ন্ত্রণে একাধিক সংস্থা দর দিয়েছে পাঁচ থেকে সাত হাজার টাকা। অতএব সেই পরিকল্পনা থমকে গিয়েছে।
বস্তুত, সরকারি হাসপাতালে বেডে রোগীর কানের গোড়া থেকে শুরু করে ওয়ার্ড, বারান্দা, কার্নিস, অফিসঘর, হস্টেল— প্রায় সর্বত্রই বিড়ালের অবাধ আনাগোনা। ন্যাশনাল মেডিক্যাল কলেজ হাসপাতালে বরাত দিয়ে বিড়াল ধরার জন্য যে সব জায়গার উল্লেখ করা হয়েছিল, তাতে ছিল আরআরএম ব্লক, সার্জারি বিল্ডিং, গাইনি বিল্ডিং (ওটি-সহ), চেস্ট বিল্ডিং, নার্সিং ট্রেনিং স্কুল এবং হস্টেল। তবে সেখানে বিড়াল পিছু ১২০০ টাকা খরচ করেও সমাধান মেলেনি। কারণ, বিড়াল ধরার সপ্তাহখানেকের মধ্যেই দেখা যায়, সংখ্যা প্রায় একইরকম। 
আর জি কর মেডিক্যাল কলেজে বিড়াল তাড়াতে গিয়ে আহত হয়েছিলেন অনেকেই। সেখানকার এক চিকিত্সক বলেন, ‘‘আমার ওয়ার্ডে বিড়াল ঘুরে বেড়ায়। আঁচড়ও খেয়েছি। কিন্তু ওয়ার্ডের মধ্যেই রোগীর পরিবার, আয়াদের কেউ কেউ ষষ্ঠীর বাহন বলে খাবার দেন। বিড়াল এভাবেই রয়ে যাচ্ছে।’’ আর স্বাস্থ্যভবনের এক কর্তার কথায়, ‘‘পশুপ্রেমী সংস্থাগুলি কী বলবে, মেনকা গাঁধী কী বলবেন, সেই ভয় তো রয়েইছে। তাই বিড়ালেরা রয়ে যাচ্ছে সরকারি হাসপাতালে!’’ তাঁর পরামর্শ, হাসপাতালের নির্দিষ্ট জায়গায় উচ্ছিষ্ট ফেললে সমস্যার কিছুটা সমাধান হতে পারে। আর স্বাস্থ্য অধিকর্তা (শিক্ষা) দেবাশিস ভট্টাচার্যের প্রতিক্রিয়া, ‘‘সমস্যা রয়েছে। সমাধানের চিন্তাভাবনা চলছে।’’ 
কলকাতা মেডিক্যাল কলেজ হাসপাতালের রোগী কল্যাণ সমিতির বৈঠকে সম্প্রতি উঠেছিল বিড়াল প্রসঙ্গ। মেডিক্যালের অধ্যক্ষ তপনকুমার লাহিড়ী বলেন, ‘‘পশুপ্রেমীদের নানা বিষয়ে আপত্তি রয়েছে। সে সব আইন দেখা হচ্ছে!’’
এক আধিকারিক বলেন, ‘‘একাধিক সংস্থার সঙ্গে বিড়ালের নির্বীজকরণ নিয়ে কথা বলেছি। বিড়াল পিছু কেউ চাইছেন ৫০০০ টাকা তো কেউ চাইছেন ৭০০০ টাকা। মানুষের ক্ষেত্রে তো এ খরচ কম!’’ 
কলকাতাতেই রয়েছে বিড়াল ধরার একাধিক সংস্থা। টালিগঞ্জের একটি সংস্থার আধিকারিক অরূপ পাল বলেন, ‘‘বিড়াল পিছু ১০০০ টাকা নিই। বিড়াল নিয়ে যাওয়ার গাড়ির টাকা আলাদা। আর জি কর, মেডিক্যাল বা অন্য হাসপাতাল আমাদের ডাকে। ন্যাশনাল মেডিক্যাল কলেজে বিড়াল ধরেছি আমরা।’’
সব দেখেশুনে এক রসিক চিকিৎসক মনে করিয়ে দিয়েছেন শিবরাম চক্রবর্তীর গল্প। সেখানে হর্ষবর্ধনের স্ত্রীয়ের মুখে ইঁদুর ঢুকে গিয়েছিল। ইঁদুর ধরতে ঢুকেছিল বিড়াল। ডাক্তার এসে মুখের দরজা এঁটে দিয়েছিলেন—পাছে কুকুর না ঢুকে পড়ে। 
ম্যাও ধরা কি সহজ নাকি!